
    MORAMO POSTATI KONKRETNI

  
    KADA KUPUJEMO ZIDOVE

     

    Morat ćemo se držati za ruke. Uređivati tegle s cvijećem.

Uljudno pozdravljati nove susjede.

Noću ćemo seliti stare stvari, namještaj, puzzle i kocke.

Peglati zastore i lica. Morat ćemo tražiti od gatare

dobitak na lotu ili ubojstvo političara.

Moramo postati konkretni.

  
    MOJE LJETOVANJE

     

    Pitaš zašto ubijam ose

bacam kamenje u stijene

i ne hodam po fugama

zašto pričam s rakovima

i maltretiram ih

zašto ne znam hodati u šlapama

zašto još uvijek gradim tvrđave u plićaku,

nosim slamnati šešir

zašto jedem Bobi flips i čitam Lacana

pitaš me zašto se kupam gola

Kako da ti objasnim sebe

kada ne razumiješ moje ljetovanje

  
    OBITELJ

     

    Jednoga dana ću opljačkati banku i pomoći siromašnima.

I sebi. I obitelji.

Ako me ne uhvate.

Jednoga dana ću šetati šumom i pjevati kao umiruća ptica

dok ne ostanem bez perja.

Jednoga dana ću naići na ranjenu životinju i pomoći joj.

Neću je ubiti, bit će mi obitelj,

a obitelj se ne ubija.

    Osim kod izdaje.

  
    ODBIJAM KOMUNICIRATI

     

    Babe su sjele s bogom i kamenčićima u džepu

odbijam komunicirati

    skrivala sam male ljude ispod kreveta

vozila auto cijele noći

stavljala boje u male staklenke

skrivala se iza tuđih muškaraca

čekala da mahneš lijevom rukom

uvijek si pozdravljao lijevo

sjećanje je uzelo i san pred povratak

    bojim se gledati preko zida

i kokoši umiru preko

bez suza

  
    BAKA JE BILA MALI JETI

     

    Sadako je željela živjeti

Jesenjin nije

neki ljudi vole reference

ja ponekad ne volim komunicirati

ipak,

ponekad s bakom, ali ne preko telefona

pričam

kraj stative i lopte

pjevamo pjesme o slobodi

kroz miris gacija

šire se riječi

šteta

šteta, što je na groblju

  
    O SNOVIMA

     

    Kada sanjaš da padaš

nije dobro

ni trčanje na mjestu

ni ispadanje zuba

    kažu babe, netko će ti umrijeti

netko će te povrijediti ili izdati

a nisu rekli kako ubiti zmiju u snu

ili kako reći babi da kolač nije uspio

ni kako slijepcu objasniti drveće

    o izdaji smo puno toga izmislili

a nitko nije rekao što znači kada

sanjaš jebanje

i svršiš u snu

  
    DVOJE ZA BUDUĆNOST

     

    Pitao je: je li dovoljno njih dvoje, ovdje,

za malu povijest

barem zbog slične odbačenosti?

    U krevetu, on se malo spustio, ona malo izvukla gore.

    Zaspali su a da nisu stigli ni pomisliti na prošlost

kaljužu koja se neprekidno slijevala oko njih.

Da su htjeli slušati budućnost,

čuli bi je u daljini.

    Ciganka je sjedila ispod prozora s kuglom.

  
    KOD NAS FALI BOJE

     

    Trebali bi obojiti pločnike, podove

kuće, krovove

cipele, ljude

i ona vrata kroz koja ulaziš

i štokove iza njih

tamo viri osmijeh djeteta

Postavili smo osušene tepisone

i plakate za izbore

a gladni smo kruha i šarenila

Palenta se zalijepila za pod

na njoj broj 47 cipela iz Rumunjske

zemlje boja, Cigana i dvoraca

  
    PIŠANJE

  
    VRATA

     

    Dok pokušavam izbaciti govna,

on grize donju usnu

i gleda u vrata

na kojima nitko nije ostavio svoj potpis.

  
    PIŠANJE

     

    pišali smo kao djeca, nehotice

pišali su i odrasli, i vojnici

u probojima, u zaklonima

u tamnicama, u noći,

i prijepodne i poslijepodne

u jutro

4 jaja na oko

za doručak

pišanje je prije toga

ali ležerno

i nitko više ne pita zašto smo

pišali od straha

i tko sve danas gazi po

    vlastitoj pišaki

  
    UDARAM

     

    udaram, jako, udaram bez razloga

udaram jer drugo ne znam

udaram jer je tako lakše

udaram da boli

udaram da me čujete

    udaram po debelim zidovima

udaram tijelom i vriskom

udaram i čekićem

    udaram po lopti, kauču i vitrini

udaram da sve polomim

udaram dok se ne slomim

  
    BOG ŽIVI U SPLITU

     

    Rečeno je davno

i zapisano u jednoj knjizi

neka baci kamen onaj koji je bez grijeha

a u Splitu je kamenje letilo

s više strana

jer bog je na više mjesta

ali u Splitu ga ima najviše

i baca kamenje na sebe

i diže buku

plače jer ne želi priznati da je

i pedere stvorio

na svoju sliku

  
    DANAS

     

    Danas pišu o propaloj industriji

sudbini 3. maja i radnicima na cesti

o crkvi

i kondomima

o trgovinama i lancima

o preminuloj ženi zbog uboda tisuća pčela

    samo želim zapisati da te jednostavno volim

i seks

  
    IZMEĐU TREĆEG I ČETVRTOG

     

    Gledam kroz rešetke uništene plastike

(tko se sve skrivao iza lika umjetnika?)

Onaj dječak s manje odgoja piša

dok Drugi lovi muhu ponesen ubilačkim nagonom

    i Kamov je morao pišati, sigurno

a tko je za njega ubijao muhe?

    gdje te mogu naći danas?

rekao si između trećeg i četvrtog rebra, lijevo

sjest ću tu negdje, u kazalištu

  
    BELICA

  
    BELICA

     

    Ponekad pričam ljudima

kako se kada sam bila mala

na susjedovu kuću srušio

avion

do kuće su imali štale

i životinje su trčale na sve strane

i ljudi

i bilo je glasno

i bilo je mrtvih

jedan čovjek, par životinja

jedan avion

i krvava fleka na fasadi

i dvadeset godina kasnije

  
    BAR MONTE CARLO

     

    Gdje ćemo bježati

kada iz kuće spustimo ruke i suze

čije ćemo korake brojati

kao ulaze u dvorišta na putu do centra

    bez djece pusto gledamo u ravninu trave

kažemo da ćemo stati u bordelu

i gledati bez srama

    nekad smo spuštali poglede u tišini

i smijali se neonskim svjetlima

u obliku gole žene

    na putu preko mosta kuće su rijetke

i starost im otpada kroz rupe i žbuku

ona sjedi i priča u čašu vina

    gluha sam i bojim se čuti

jer lice joj je oslikano teškim riječima

i jeftinom šminkom

  
    PONEKAD RAZMIŠLJAM O DJETINJSTVU

     

    Kada sam imala sedam godina

Gađali su me gumicama

I crtali križ na čelu

Zapravo nisu oni

Nego on

Svećenik u našem selu

Rekao je svoj djeci da smo

Mi bezbožnici, komunisti

I da ćemo gorjeti u paklu

Ja sam tražila u rječniku što znači bezbožnik i komunista

I svejedno mi nije bilo jasno

A on me pitao

znam li kako doći u nebo

Ja sam rekla avionom

A on da sam „prokleta komunjara“

    (Tog izraza nije bilo ni u općim enciklopedijama

onim znate, Jugoslavenskog leksikografskog zavoda)

  
    BRAT I JA PONEKAD SAMI PIJEMO KAVU

     

    On je stavio šećer u kavu

i vrti žličicu u šalici

ja gledam u te ljude koji sjede pokraj nas

i gade mi se njihovi pogledi

koji vise na licu moga brata

    on tu svoju nepokretnu ruku

sada drži kao da je normalna

i ne češe se više po ožiljcima na glavi

    kaže da će promijeniti posao

i da će majka složiti mlince

i frišku kokoš za ručak

krenut ćemo za 10 minuta

brzo ispiti kavu

i razumjeti se u tišini

  
    GRAŠAK PO KUHINJI

     

    Ne želim gledati majku kako se saginje

Slomljenom kičmom

Pije normabel

Navečer

Mi gledamo u ekran

Zavjese kao tramvaji zuje

Noćas će netko umrijeti

Na prijelazu bez znaka

  
    MI NISMO KAO ONI

     

    Na televiziji smo gledali te zimske majmune

i smijali se i divili

njihovoj selidbi i promjeni

i nakon toga smo šutjeli

i nismo se pomakli

a majmuni već godinama prilagođavaju sebe

i vježbaju penjanje i skokove

a mi gledamo jedno u drugo

i u tu tablu na početku sela

kao da gledamo u bolest

  
    MEĐIMURSKA VEČER

     

    Ona ne vidi dobro

a htjele smo bacati limenke

u noć

i gađati ih razočaranjem

i mecima iz tatinog pištolja

    sada sjedimo u birtiji

djevojke tresu kose

i prhut po podu

tako se tresu i hrvatske sise

i problemi

okolo

pa po podu

  
    MAKNITE SE PIČKE

  
    DJECA SU POSRALA REVOLUCIJU

     

    danas djeci od malena daju

telefone i odvjetnike

i džeparac do četrdesetpete

tako smo ostali bez napretka, bez revolucije

i bez razumijevanja i priznanja evolucije

    ostale su samo kratke riječi

bog, vrag, bol, tuga

krv

ta krv se sada oblači u tišinu i vuče po cestama

te tupe glave vire nad crnim majicama i pišu komentare

na netu

pale baklje i tuku žene i djecu

    a mi gledamo u sunce

govorimo kvantna fizika i svemir

  
    ODLUKA

     

    Od danas nosim bodlje

kotrljat ću sunce

kao loptu za pilates

past ću, sigurno

na ogrebotine

ću staviti ananas

da te mogu pozvati

na desert

  
    DA SAM MUŠKO

     

    da sam muško

sada bih puštala brkove

i bradu

vozila motor

na jednom kotaču

i vikala

maknite se pičke!

    Da sam muško

pišala bih na uglu

i otišla u vjetar

u Trst,

Napoli,

Barcelonu?

  
    SAMA

     

    više nisam

sada smo tu i ja i ja i on i ona

više ne guram vilicu u televizor

i ne skačem kroz prozor

pletem veste negdje u kutu

i znam da bi bilo neozbiljno priznati

da se bojim klauna

i jebanja u dupe

  
    PROMJENA ADRESE

     

    Natjerat ću te da si sam ispeglaš košulju

i pokupiš prljavi veš

natjerat ću te da dižeš dasku od wc školjke

i da jedeš slatki kupus

baciti ti te tvoje čarape s rupom

i te tvoje knjige na radijatoru

natjerat ću te da me čuješ

da ne ponavljam tisuću puta isto

jer i to isto već odzvanja

isto isto isto

natjerat ću te da sakupljaš mrvice sa stola

i moje gaćice po stanu

  
    OTKRIVENJE

     

    redove vojnika

običnih

ponekad slavnih

zamišljam u snovima

    i ja sam među njima

dio nečega što ima smisla

dio besmisla kada borbe prestanu

    ne želim biti onaj koji shvaća

da se uzalud borio u mraku

samo zato što svjetlost otkriva

da se četa vojnika

te noći nije pomakla

    zato što je od drveta

    obojena nečija igračka

  
    JA KAŽEM DA SAM RIBA

  
    JEDNA O MORU

     

    Već treći dan spavam

i imam osjećaj da ću pola života potrošiti na to zdravlje

a ne osjećam se nimalo bolje

sve je manje snage u mome tijelu

pa udaram šakama, nasrćem kao životinja

ljudi kažu: jaka si

ja kažem da sam riba

    Doktor kaže da nije dobro

  
    SITNICE

     

    rekla mu je da voli Smithse

a zapravo ih nikada nije pretjerano voljela

ustajali su u podne

ali ona nije spavala

ona je zatvarala oči pred svijetom

a on nije slutio

rekla je sve će biti u redu

a onda ju je skupljao po ulicama Napulja

  
    SLUZ

     

    Sve rjeđe vidim

i razumijem svijet

i sve češće povraćam tu sluz

i male granulice

    kažu mi neki dan

ipak nećeš umrijeti

a ja ih pitam hoću li živjeti vječno

    oni se smiju

i taj smijeh nestaje u bijelim kutama

kažu imaš još par godina

možda 10, možda ne

možda oglušiš, oslijepiš, ali srce radi

jebeš srce kažem im

nikada mi do njega nije bilo stalo

  
    SVILENE MARAMICE

     

    jela sam puno

povrća i voća i ribe

nisam pušila

nisam pila alkohol

a doktor kaže da

bebi srce ne kuca

sada pijem i pušim

uz sjećanje na protokol

pred uspavljivanje u operacijskoj sobi

na lice vješam bore i crvene oči

i peče me nos

jer nisam kupila svilene maramice

molim vas

kupite mi svilene maramice

  
    BOLEST

     

    Droge ne pomažu

tablete te ubiju

ta bolest živi u meni i sada je već

zovem imenom

prijetim joj

polizat ću je kao srce moto keksa

i namazati na zube

nositi je kao gumu boksača

to ću učiniti

  
    U MENI RASTE STRAH

     

    Prošlo je skoro 30 godina

i taj čovjek se vraća

s mačetom u ruci

a ja ne mogu vikati

nemam glasa

i bojim se

ne vjerujem nikome

ni sebi

jer što ako sutra počnem

i ja ubijati

po zapisanoj listi

  
    POKRENI SE

     

    Obuci duge čarape na linije

Popuši mu

I piši

:

Kako si bacala kamenje

Rezala sonde

Pričala s prozorima bez stakla

A bila si samo žedna

  
    ČESTO SMO SE LOVILI PO KUHINJI

  
    SJEĆANJA

     

    sjećam se Amsterdama, i Varšave,

Londona, ulica Braşova i San Francisca

sjećam se i onog Amera iz Miamija

pitao me zašto čitam Ginsberga

    ponekad se sjećam logora

i onih bodljikavih žica

i bijega

i trčanja i hodanja

kroz šume, poljane, ceste,

gradove i države

i vode i kruha

    sjećam se i uniformi i jebanja

i kako si mi pokazivao kurac

i sada to pričam njemu

a on me skida nježno

i traži da mu pišem pisma

  
    ČESTO SMO SE LOVILI PO KUHINJI

     

    Ti ponekad gledaš kroz prozor

pa sam jednom pokušala izbrojiti drveće

koje se vidi kroz prozor tog njezinog/vašeg stana

    i pitam se koliko puta ste ručali na ovom stolu

na kojem se češće jebemo nego jedemo

    pamtim i da je jednom ona pokucala na vrata

a ja sam sise prekrila rukama

sklopila laptop i sakrila se ispod stola

    ona nije razumjela moje nedolaske na predavanja

a ja nisam razumjela hladnoću

i zašto ne voliš snijeg

    a opet sam ponekad živjela u tom vašem stanu

i zalijepila sam onu malu sličicu patke u kupaonici

jer znala sam

da su psi velika čudovišta

pišali bi patke

  
    NADA

     

    Ima nešto u tome

zadovoljstvu

i seksu i nadi

da nikada neću zaboraviti

osjećaj

kada prostor među sisama

vapi za mišom

  
    OSTALO

     

    Kada su se razveli

Lada i Frane

on je rekao da nije išlo

a ona je pronašla drugog.

Kaže da joj kod novog tipa nije važan seks

jer imaju sve ostalo.

A šta je to ostalo?

Reci mi.

Imamo li mi to ostalo?

Ili samo čekaš tren da me poševiš?

Reci.

Rekao je: Ostani.

Ne mogu dugo.

Čeka me muž i sve to ostalo.

  
    STRAH

     

    
      Za D.
    

     

    Bojim se starosti

smežurane kože i obješenih sisa

bojim se mlađih muškaraca

i još mlađih žena.

    Bojim se reći ti koliko imam godina

a koliko je tu bilo dodira

koliko puta sam se šuljala iz raznih zgrada

i koliko sam zapravo, vješta u tome

pitao si me koliko

a ja sam lagala

ti si lagao njoj

a ja tebi

    i nisam ti rekla koliko puta sam je srela

i koliko je pričala o tebi

    Sada ja susrećem tebe u našem stanu

ti mi pričaš

a ja sam sama u tom trčanju okolo

i bojim se

koliko mi još treba do mirovine

i obješenih sisa

  
    RASTANAK

     

    i onda kada smo se rastali

i kasnije opet našli u krevetu

rekao si da ti je drago što sam

opet tu

a ja sam prešutila

sve ono između

    neki klinci su ispod prozora nabijali loptu

i vikali „Mi Hrvati!“

A mi smo

ipak otišli svatko na svoju stranu

  
    RAZMIŠLJANJE

     

    Kada razmišljam, šećem laganim koracima

gore-dolje po stanu

i vrtim dlake u krug

češkam pičku

    On mi je rekao da moram znati

da imamo prozore i susjede

a nemamo zavjese

    Mene ne smeta

pogled studenta s drugog kata

    kao da on nikada nije imao ruke u gaćama

i razmišljao o Szymborskoj

    Rekao je da mogu

staviti ruke i u njegove gaće

    a meni sada nije do jebanja

    I koliko puta moram reći da ja ovako

samo razmišljam

  
    SITUACIJA

  
    ZA ŠANKOM

     

    prije nekoliko godina

kada smo se upoznali

pričali smo o Krakovu i crkvi sv. Nikole

čudili se desnici i onom Jehovinom svjedoku

koji nam je zaželio sretan brak

smijali smo se

a još ni ljubavnici nismo bili

    prošao je crni pas

ti si ga zvao u zagrljaj

a ja sam uzgajala strah

    kasnije smo to pretvorili u strast

i pričao si kako bi bilo da smo se ranije sreli

a ja o tome zašto uvijek sjedim za šankom

  
    CRNAC SONG

     

    Čitala sam pjesmu

nekog crnca

Zamišljam tu crnu ruku

kako piše

a da nije Ciganin

Tu sliku vješam

na zid

da oboji hodnik i baci sjenu

na glavonju

  
    BEZ SRCA

     

    Ponekad mi se čini

da nemam srce

jer nije mi uopće žao svih onih žena

koje su ti muškarci ostavljali

    Ponekad mi se čini

da mi srce puca i da ću umrijeti

jer ne mogu podnijeti tu tugu

te siromahe, tu djecu,

te ratove, te zločine

ta silovanja i otimanja za komadiće

te osmijehe političara i bankara

i noževe zločinaca i kurce silovatelja

    A opet

ponekad prođem kraj prosjaka

i brojim kovanice u džepu

i samo prođem s cigarom u ruci

bez srca

  
    ROĐENDAN

     

    jednoj ženi koju znam

je danas rođendan

a ja vlažnim maramicama sakupljam

komadiće sna, želje

i djeteta po podu

    bol se oblači u vestu

i masnu kosu

dlakave noge i vrisak tišine

i zrak je postao minsko polje

dišemo tu i tamo

igramo na sreću

brojevi smrti ne pale na lotu

    matematika nam je donijela

samo duge nokte i prazne penkale

    nakon sedam dana pisala sam ženi koju znam

sretan rođendan

  
    UKAPANJE U SVIJET

     

    obračunati se sa svojim odlukama je

kao pišati po svome egu

teško, ali moguće

kada smo bili mali

bacali smo jaja na Lazara

a on nema moral

samo ego

udario je jednom Nikolu

zapravo, bacio mu u glavu

ledenu kuglu

odlučio je ne žaliti

danas svi vozimo citroën picasso

i djecu u vrtić

  
    SITUACIJA

     

    ne volim ti ja Milana

rekla je žena koja je nosila velike sise

on je pokazao prstom prema zatvorenom prozoru

okrenula se glava hipstera prema nama

na tren

njega ne zanimaju sise

on gleda u vrata

a na vratima nacrtan križ

teško je reći peder kraj velikih sisa

i ženu boli kičma

kaže od loših balkanskih vlakova

ali dobro je

barem se puši

  
    JEDAN ŽIVOTOPIS

     

    Ime mu je Hrvoje

prezime ne znam

Kaže da masturbira 3 puta dnevno

termin: doručak – ručak – večera

živi u malom stanu

ne voli prati suđe

ne voli nogomet

voli kanarince

i volio bi više jebat

Ne znam čime se bavi

živi u Rijeci

nosi smeđe cipele

i pozdravi me kada se sretnemo

  
    PUT DO VARŠAVE PREKO GEEKA

     

    Igrali smo domino do Pešte

Neki tip je čitao Freuda u vagonu,

glupo je viriti iza Sigmunda

u sise

rekla je gospođa od kurve

Geek to ne zna

izašao je u Krakovu

  
    RAZGLEDNICE

  
    KIŠA

     

    stojim

možda isperem koju stanicu

stara žvakaća ispod klupe

omekšala od sunca

lijepi mi se po glavi

uživam u prvom starenju u proljeće

dok čekam ljeto

susjed ruši zidove

  
    NAČIN: RIJEČKI

     

    Radim u trgovini mješovite robe,

stalno gubim knjige

kao da postoje crne rupe

neki kreten razbija staklo dok čitam

razglednice

na katoličke bogove i svece

odlazim bez računa

japanska zastava je na prozoru

žene koja me mrzi, i bore i ružnoća

    Ne volim snove gdje nitko nikoga ne jebe

  
    DJEVOJKA

     

    ona povraća, samo ponekad

bježi po ulicama, ulazi u haustore

u knjige i tavane

broji prilaze i krošnje

i minute na satima

i ožiljke na tijelu

na zidu je napisala

„Sex je rekreacija“

jedan se čovjek nasmijao

drugi je slikao

a ostali su se i dalje igrali u svojim dvorištima

  
    SANJATI

     

    i ove noći ne mogu zaspati

sada želim barem psovati

ispljunuti srdžbu koja mi puni pluća

želim konačno izdahnuti razočaranje

slučajno si gurnuti nož u usta

i povratiti svu bol

    razbiti misli na dijelove

i naučiti drugačije sanjati

  
    SUPKULTURA: RODITELJI

     

    Fridževi, laminati

zadnje stranice

sniženja

pelene, kakice, bočice

zapisi o cvijeću

o doručku, kavi

važne napomene, kreme i vitamini…

a jebanje nitko ni da spomene

  
    PONOVLJENI POSTUPAK

     

    opet ću se zaprljati tintom

položajem fetusa ću

smirivati tijelo

pričat ću sve tiše i tiše

šutnju ću kao vestu

navući preko glave

  
    MORAMO

  
    MORAMO

     

    moramo postati konkretni

na više načina

bilježiti troškove, spremati račune

slikati dijete da zapamtimo kako je raslo

šetati psa da nas zavoli

gledati se u oči da ne zaspimo sami

zalijevati onu smokvu u dvorištu

da ne uvrijedimo prirodu

mahati ljudima i dijeliti čestitke prijateljima

moramo šetati uz more kažeš

a ja

da ću početi ubijati zle ljude

ti kažeš da sam luda

a ja da moramo postati

konkretni

